
	Rozprávkový Český Krumlov v čase adventu, zámok Hluboká a Linz
(zimná plavba, ochutnávka čokolády) 


Prvý adventný víkend vás pozývame do Južných Čiech nasať predsviatočnú atmosféru v Českých Budejoviciach, či Českom Krumlove. Úzke kamenné uličky, vôňa vareného vína, svetlá adventných trhov a romantická atmosféra historického mesta zapísaného v UNESCO vytvárajú jedinečný predvianočný zážitok. K tomu prehliadka Kláštorného múzea, či zimná plavba na pltiach. Čaká nás tiež rozprávkový zámok Hluboká v zimnom šate a čarovný Linz so svojimi vianočnými trhmi - je sa na čo tešiť!
Program zájazdu:
1.deň: Ráno odchod z Bratislavy. Pred obedom je na programe Třeboň – historické mesto slávnych Rožmbergov a Schwarzenbergov v krajine rybníkov a lesov vás od prvej chvíle okúzli dielami svojich predkov. Renesančný zámok spolu so súborom renesančných a barokových meštianskych domov na námestí, pôvabnou radničnou vežou a novogotickým mestským pivovarom so 600 ročnou tradíciou dotvárajú autentický obraz mesta doby vrcholnej éry rybničného hospodárstva 16. storočia. Po spoločnej prehliadke mesta individuálne voľno na obed. Potom nás už čaká zámok Hluboká nad Vltavou, ktorý bezpochyby patrí k najkrajším zámkom Čiech v akomkoľvek ročnom období. Pôvodný kráľovský hrad bol založený v XIII. storočí. Dnešnú podobu však získala Hluboká za vlády Jána Adolfa II. Schwarzenberga podľa vzoru anglického kráľovského zámku Windsor. Steny a stropy reprezentačných sál sú ozdobené ušľachtilým drevom, cennými tapisériami ako aj obrazmi majstrov zo 16.-17. storočia. Zimný prehliadkový okruh ponúka k vzhliadnutiu súkromné apartmány posledných štyroch generácií majiteľov hlubockého panstva a určite tak zaujme aj návštevníkov, ktorí už zámok videli. Ďalej sú na programe České Budejovice, ktorých centrum sa už stihlo premeniť na adventné mestečko plné svetiel, vôní a sviatočnej atmosféry. Trhy inšpirované juhočeskou architektúrou ponúknu pestrý vianočný sortiment, darčeky, remeselné výrobky, či dobroty. Tešiť sa tiež môžete na unikátny vyrezávaný betlehem, vyhliadkovú vežu či koleso. A keďže symbolom mesta je aj svetoznáme pivo, Budvarská pivnica, drevená chalúpka s ponukou miestneho Budvaru, nesmie chýbať ani tu. Po individuálnom voľne podvečer odchod na ubytovanie neďaleko Českého Krumlova, večera v hoteli. 
2.deň: Po raňajkách sa už presunieme do jedného z najkrajších miest Čiech do Českého Krumlova, kde strávime dnešnú sobotu. S prichádzajúcou zimou ukazuje Český Krumlov turistom úplne inú tvár. Po príchode zimná prehliadka najdôležitejších dominánt mesta. Gotické a renesančné domy, štátny hrad a zámok, stredoveké uličky, veľká radnica, dôstojné kláštory a kostoly, ktoré sa do súčasnosti zachovali bez rušivých prestavieb predstavujú skvost svetového významu. Po prechádzke bude nasledovať komentovaná prehliadka unikátneho komplexu kláštorov v centre mesta, ktoré sa radia medzi najvýznamnejšie a najzaujímavejšie stredoveké kláštorné areály v strednej Európe. Založené boli v roku 1350 mocným rodom Rožmberkov ako združenie kláštora minoritov a klarisiek, ku ktorým zanedlho pribudli laické rehoľné sestry a vznikol tak unikátne zachovaný „trojkláštor“.  Kláštorné múzeum odkrýva návštevníkom príbeh tohto výnimočného areálu a prezentuje život a umenie v autentickom prostredí jedného z 3 kláštorov – v bývalom mužskom kláštore minoritov. Uvidíte stredoveký barokovo prestavaný kostol, barokovú obrazáreň, krásnu krížovú chodbu, lapidárium, či vzácnu kaplnku. Po prehliadke individuálne voľno v sviatočne vyzdobenom meste, kde môžete stráviť čas podľa svojich predstáv. Hlavný adventný trh, ktorý nájdete na námestí Svornosti, ponúka mnoho stánkov s rozličným tovarom a staročeskými špecialitami. Vianočnú atmosféru dotvárajú svetelné inštalácie po meste, či v záhradách s krásnym výhľadom na centrum. Určite nevynechajte historický areál bývalého schwarzenberkského pivovaru, ktorý je prestavený na kultúrne centrum a jeho nádvorie je v čase adventu krásne vyzdobené. Adventný veniec tu majú z pivných sudov a prebiehajú tu kreatívne vianočné dielne, ale aj prehliadky historickej pivovarskej varne, ochutnávky a nájdete tu aj expozíciu v paláci, či galériu. Individuálne môžete navštíviť tiež  zámok, alebo zámockú vežu, či niektoré z mnohých múzeí v meste. Spomeňme napríklad Fotoateliér Seidel, jedinečné miesto, kde v 19. storočí vznikla tradícia fotografie a miesto, kde sa zastavil čas, Múzeum historických motocyklov, voskových figúr, alebo vltavínov, jediných drahokamov, ktoré vznikli dopadom meteoritu na Zem. Popoludní nás čaká 25-minútová plavba srdcom mesta na ikonických plavidlách – „voroch“ s nezameniteľnou atmosférou. „Vory“, alebo plte ktoré sa po Vltave plavia už dlhé stáročia, nám poskytnú jedinečný pohľad na krásne pamiatky mesta a výklad voroplavcov. V cene lístka je teplý nápoj počas plavby, aj vstup do expozície o histórií pltníctva, ktorá sa nachádza v kostole sv. Jošta a vstup na vežu. Po plavbe ešte voľno, príchod do hotela pred večerou. 
3.deň: Po raňajkách nás čaká prehliadka čokoládovne Svach, ktorá sa nachádza v areáli hotela, spojená s degustáciou. Vyrábajú si tiež vlastné pivo, či destiláty a v miestnom obchodíku si budete môcť nakúpiť suveníry. Potom už presun do vianočne vyzdobenej metropoly Horného Rakúska. Linz sa v tomto predvianočnom období mení na jedinečné miesto pre všetkých romantických ľudí. Môžete tu nájsť  vyše 250 druhov rozmanitých jasličiek rôznych veľkostí, hodnôt, materiálov a scén, ktoré skrášľujú okná, výklady obchodov a kultúrnych centier. Vianočné trhy na Hlavnom námestí (Hauptplatz), najväčšom barokovom námestí v Rakúsku, lákajú punčom a perníkom. No nie sú zďaleka jediné. Nájdeme ich aj v ľudovej záhrade (Volksgarten), pred katedrálou, či v areáli pivnej záhrady, kde stromčeky a svetlá vytvoria rozprávkový zimný les. V nákupných uliciach narazíte na trhy so sladkosťami a tradičnými remeslami, ako je ťahanie sviečok, ktorých sa návštevníci môžu zúčastniť. Medzi jednotlivými trhmi premáva pravidelne a bezplatne turistický vláčik. Podvečer odchod, príchod do Bratislavy vo večerných hodinách.
	Termín zájazdu:  27.11. – 29.11. 2026       Cena zájazdu:  299 EUR

	Cena zahŕňa:

	✓  dopravu pohodlným klimatizovaným autobusom
✓  služby skúseného sprievodcu
✓  poistenie proti insolventnosti
✓ 2x ubytovanie v 3*** rezorte v okolí Českého Krumlova s polpenziou 
✓  prehliadka čokoládovne s ochutnávkou

	Cena nezahŕňa:

	ⓘ  komplexné cestovné poistenie UNION – 11,50€(zahŕňa aj storno zájazdu, v prípade onemocnenia, hospitalizácie atď.)
ⓘ príplatok za jednolôžkovú izbu - 60€/pobyt
ⓘ   komentovaná prehliadka Zámku Hluboká nad Vltavou – dospelý 8,50€, senior 7€
ⓘ komentovaná prehliadka Kláštorného múzea - 10€ (skupinová cena) 
ⓘ zimná plavba na pltiach s nápojom (pivo, varené víno, punč, grog, káva, čaj, nealko) + vstup do múzea pltníctva, výhľad z veže kostola – 21€

